
ZAPISNIK
25. SEDNICE ODBORA ZA ODBRANU I UNUTRAŠNjE POSLOVE, 
ODRŽANE 29. APRILA 2026. GODINE

	
Sednica je počela u 10,00 časova.

Sednici je, u skladu sa članom 70. stav 1. alineja prva Poslovnika Narodne skupštine, predsedavao mr Milovan Drecun, predsednik Odbora.

Sednici su prisustvovali članovi Odbora: prof. dr Zoran Dragišić, prof. dr Marko Milenković, Tomislav Janković, Jasmina Obradović, Marija Jevđić, Dragan M Marković, prof. dr Mitar Kovač, Marinika Tepić i Bogdan Radovanović.  

Sednici su prisustvovali zamenici članova Odbora: Goran Spasojević, zamenik odsutnog člana Darka Jovanovića, Uglješa Marković, zamenik odsutnog člana dr Dušana Bajatovića,  Slobodan Ilić, zamenik odsutnog člana Branka Lukića i Petar Bošković, zamenik odsutnog člana Zdravka Ponoša. 

Sednici nisu prisustvovali članovi Odbora: Biljana Pantić Pilja, Miroslav Aleksić i dr Miloš Jovanović.

	Sednici je prisustvovao i narodni poslanik Đorđe Stanković, koji nije član, odnosno zamenik člana Odbora.

Sednici su takođe prisustvovali Nebojša Nikolić, v.d. sekretara Ministarstva odbrane i Marko Jovanović, samostalni savetnik za poslove ugovaranja, Odeljenja za zajedničke poslove Sektora za materijalne resurse Ministarstva odbrane.

Predsednik Odbora je obavestio prisutne da je sednicu, u skladu sa članom 72. stav 2. Poslovnika, sazvao u roku kraćem od predviđenog Poslovnikom kako bi se što pre razmotrila tačka predloženog dnevnog reda.

Na predlog predsednika, Odbor je većinom glasova utvrdio sledeći


D n e v n i  r e d:
- Usvajanje zapisnika 23. i 24. sednice Odbora,
	1. Razmatranje Osnove za vođenje pregovora i za zaključivanje Opšteg bezbednosnog sporazuma između Vlade Republike Srbije/Ministarstva odbrane Republike Srbije i Vlade Države Izrael/Ministarstva odbrane Države Izrael o razmeni i uzajamnoj zaštiti tajnih podataka u oblasti odbrane i teksta Opšteg bezbednosnog sporazuma između Vlade Republike Srbije/Ministarstva odbrane Republike Srbije i Vlade Države Izrael/Ministarstva odbrane Države Izrael o razmeni i uzajamnoj zaštiti tajnih podataka u oblasti odbrane, koje je dostavila Vlada radi davanja saglasnosti nadležnog odbora za privremenu primenu Sporazuma do njegovog stupanja na snagu (03 Broj: 011-1574/26 od 23. aprila 2026. godine).

            Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike 23. i 24. sednice Odbora.
Predsednik Odbora je na početku podsetio prisutne na odredbu člana 8. stav 1. Zakona o zaključivanju i izvršavanju međunarodnih ugovora kojom je propisano da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor u celini, ili pojedine njegove odredbe, mogu privremeno primenjivati do njegovog stupanja na snagu, kao i da u tom slučaju postupak potvrđivanja tog međunarodnog ugovora mora biti pokrenut u roku od 30 dana od datuma njegovog potpisivanja. Potom je dao reč Marku Jovanoviću, samostalnom savetniku za poslove ugovaranja u Odeljenju za zajedničke poslove Sektora za materijalne resurse Ministarstva odbrane, koji je ukratko izložio Osnovu za vođenje pregovora sa državom Izrael o zaključivanju Opšteg bezbednosnog sporazuma o razmeni i uzajamnoj zaštiti tajnih podataka u oblasti odbrane, predstavio osnovna rešenja u tom sporazumu i posebno apostrofirao razloge zašto je potrebno da se Odbor saglasi da predmetni sporazum počne da se primenjuje i pre njegovog stupanja na snagu. Prema njegovim rečima, osnovni razlog jeste taj što će raniji početak primene predmetnog sporazuma omogućiti blagovremenu realizaciju projekta opremanja Vojske Srbije sredstvima naoružanja i vojne opreme iz Države Izrael, što za cilj ima unapređenje operativnih sposobnosti Vojske Srbije. 

U diskusiji su učestvovali Bogdan Radovanović, Marinika Tepić, Petar Bošković, Slobodan Ilić, Mitar Kovač, Zoran Dragišić, Marko Milenković, Đorđe Stanković, Marko Jovanović i Nebojša Nikolić.
 
Nakon što je diskusija zaključena prešlo se na glasanje. 
            Odbor je, na predlog predsednika, većinom glasova (10 „za“, 3 „protiv“, nije glasao jedan), odlučio da Odbor da saglasnost Vladi Republike Srbije da prihvati da se Opšti bezbednosni sporazum između Vlade Republike Srbije/Ministarstva odbrane Republike Srbije i Vlade Države Izrael/Ministarstva odbrane Države Izrael o razmeni i uzajamnoj zaštiuti tajnih podataka u oblasti odbrane privremeno primenjuje do njegovog stupanja na snagu.
           Predsednik Odbora je potom konstatovao da će Odbor o donetoj odluci obavestiti Vladu i predsednika Narodne skupštine.

             
***

Sednica je završena u 11,05 časova.

Sastavni deo ovog zapisnika čini obrađeni tonski snimak sednice Odbora.



      SEKRETAR ODBORA		                 		      PREDSEDNIK ODBORA

